King hyllet gamletreneren med drakten - igjen
- Roy Lund, sier Joshua King til VG. Etter at King sikret tre poeng mot Kypros med sin scoring 101 sekunder etter innhoppet i fredag kveld, var det mange følelser som rant gjennom Blackburn-proffen. Han var kjapp med å ta «hysjtegnet» etter scoringen, men vil foreløpig ikke avsløre hvem det var myntet på. - Jeg venter kanskje med det til en spesiell anledning, sa King kryptisk til VG på lørdagens pressekonferanse på Hotel Bristol.Langt mer snakkesalig er han om det som skjedde etter kampen. Normal kutyme er å bytte drakt med en motstander, men for King var det aldri noe tema. I stedet løp han ut til sidelinjen, hvor en av de personene som har betydd mest for hans karriere sto smilende: Hans gamletrener Roy Lund. - Jeg hadde faktisk ikke sagt til Joshua at jeg skulle være på kampen, men han hadde nok sett meg siden jeg jobber som stadionkontrollvakt på landskamper. - Det var veldig hyggelig av ham, sier Lund til VG.Det er faktisk ikke første drakten Lund har fått fra sin gamle elev. - Jeg var treneren til Joshua fra han var rundt ti år og frem til han ble femten. - Vi har hatt en del kontakt i ettertid, og jeg har vært og sett ham i en del kamper i England. Han har hele tiden vært veldig flink til å gi meg draktene sine, jeg har fått fra alle klubbene han har spilt for, sier Kings gamle læremester stolt. Blackburn-spilleren er også kjapp med å gi Roy Lund mye av æren for at han allerede i en alder av 21 år både har blitt proff i England og landslagsspiller. - Det 91-kullet jeg spilt med var veldig bra, og vi vant mye. Roy var veldig flink til å få det beste ut av oss. Han fikk meg til ikke å ta fotballen for seriøst, men å kose meg med den. Det var gøy, skryter King. Høydepunktet kom da King var 15 år, og Bærum ble slått i finalen i kretsmesterskapet. - Joshua scoret vinnermålet. Like etterpå ble han plukket opp av Ole Gunnar Solskjærs Statoil-akademi, og ikke lenge senere ble han Manchester United-spiller, forteller Lund.Det var spesielt to ting som gjorde King så unik, erindrer gamletreneren. - Hurtigheten og teknikken. - Han ble flyttet opp fra alderstrinnet under oss, fordi han var så god. Han løp fra alle også der, og i tillegg hadde han en teknikk som var helt rå, sier Lund. Selv valgte han å bruke Joshua King både som flanke og spiss i aldersbestemte årsklasser i Romsås, og selv om han ikke er helt sikker på hvor han egner seg best, har han likevel ett råd til Drillo: - La Joshua få starte snart, det er bare tull å ha ham på benk. - Selv om jeg brukte ham mest som spiss, fordi han løp fra alle, så kan Drillo gjerne bruke ham på kant. Da kommer han inn fra siden og dunker inn mål, det er der han er best, sier Roy Lund.
Etter Kypros-kampen nektet Joshua King (21) å bytte drakt med kypriotene. Den var øremerket én meget spesiell mann.